Covid-oordenkings – 'n "Blessing in Disguise" : - INK - INK Covid-oordenkings – 'n "Blessing in Disguise" : - INK
Titel: Covid-oordenkings – 'n "Blessing in Disguise" :
Datum gepubliseer: 30 April 2021 Aantal woorde: 383 145 Kere gelees ♥9
Skoonseun was veronderstel om Januarie 2020 by 'n lugredery te begin werk, maar omdat die maatskappy onder geldelike stremming was, is alle nuwe aanstellings en opleiding onmiddellik opgeskort. Natuurlik was dit 'n geweldige terugslag want daar moes inderhaas by die ou werkgewer gesmeek word om sy vorige pos terug te kry. Dit het gekeer dat hulle nie alles verloor het en van ons afhanklik geword het nie. 'n Blessing in disguise.
Dogter moes in Maart weer begin werk na 'n paar maande tuis met nuwe baba, maar omdat die lugvaart letterlik tot stilstand gekom het, was haar pos ook na die maan. Dit was natuurlik ook 'n skok, maar sy is innoverend en talentvol en tussen borsvoedings en slapelose nagte het sy 'n suksesvolle bakkery op die been gebring. Slegte nuus vir die oomblik maar uiteindelik 'n blessing in disguise.
Intussen het die jaar van gedwonge tuis bly my laat besef dat ek nie meer hier eenkant soos 'n uil op 'n kluit wil sit en kyk hoe die kinders aan die ander kant van die land grootword nie. Die president het nog nie eens gekug terwyl hy die reis tussen provinsies opgehef het nie, toe is die besluit al geneem. Die lewe is te kort en ons gaan teen almal se advies tog agter die kinders aan trek.
Huis word in die mark gesit, ons kry 'n oënskynlike oneerlike agent en die eerste koopkontrak loop genadiglik skeef. Genadiglik? Iewers langs die pad vind ons uit dat die ander vent se "verkoopte" huis deel 'n onafgehandelde boedel is. 'n Blessing in disguise maar ek swets steeds 'n paar woordjies. Intussen word 'n groot wens hemelwaarts gestuur : 'n kontant koper asb. en jong mense met klein kinders – hierdie erf soek kinders. So word die gesinnetjie netjies by ons adres afgelewer, perfek volgens bestelling! Drie weke na die dokumente onderteken is, is die registrasie afgehandel. Wie sou ooit kon raai dat enigiets in hierdie tyd so vinnig kan gebeur?
En terwyl ek luister hoe 'n pensionaris *** en kla oor die verlore jaar (?) en 'n ander nie kan kuier en kerk toe gaan nie, vou ek my hande uit dankbaarheid saam vir al die oorvloedige seëninge wat oor ons pad gekom het. Voorwaar 'n geseënde jaar!